M. Hort, poslanec: (2002-03-21):
No, dovoľte mi, aby som v súlade s § 73 ods. 1 zákona Národnej rady Slovenskej republiky o rokovacom poriadku vystúpil pri rokovaní Národnej rady Slovenskej republiky v prvom čítaní o vládnom návrhu zákona o archívoch a registratúrach (tlač 1383). Tento návrh zákona bol doručený 22. februára 2002, čím boli splnené podmienky určené § 72 ods. 1 zákona o rokovacom poriadku. Predseda Národnej rady Slovenskej republiky posúdil, či návrh spĺňa náležitosti podľa § 70 ods. 1 zákona Národnej rady Slovenskej republiky o rokovacom poriadku v znení neskorších predpisov a podľa legislatívnych pravidiel, a zaradil ho na rokovanie tejto schôdze Národnej rady Slovenskej republiky v rámci prvého čítania. Dovoľte mi, aby som navrhol v zmysle platných predpisov prerokovať tento návrh zákona Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre kultúru a médiá. K tomuto vládnemu návrhu zákona ako gestorský výbor navrhujem Výbor Národnej rady Slovenskej republiky pre verejnú správu. A po druhé ako lehotu na prerokovanie vládneho návrhu zákona v druhom čítaní vo výboroch do 7. mája 2002 a v gestorskom výbore do 10. mája 2002. Ďakujem pekne. I. Presperín, podpredseda NR SR: Ďakujem, pán spravodajca, prosím, aby ste zaujali miesto pre spravodajcov. Otváram všeobecnú rozpravu o tomto bode programu. Písomne nebol nikto prihlásený. Pýtam sa, kto ústne sa chce prihlásiť? Konštatujem, že nikto. Vyhlasujem teda rozpravu o tomto bode programu za ukončenú. Prerušujem rokovanie o tomto bode programu. Pristúpime k prvému čítaniu o vládnom návrh zákona, ktorým sa mení a dopĺňa zákon Národnej rady Slovenskej republiky č. 1/1993 Z. z. o Zbierke zákonov Slovenskej republiky v znení neskorších predpisov . Vládny návrh zákona máte ako tlač 1371. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1544. Z poverenia vlády Slovenskej republiky návrh zákona uvedie minister spravodlivosti Slovenskej republiky Ján Čarnogurský. Prosím pána ministra, aby sa ujal slova. Prosím aj pána spravodajcu, áno, je tu, aby sme potom nemuseli dlhšie čakať. Prosím, pán minister má slovo. J. Čarnogurský, minister spravodlivosti SR: Vážený pán predsedajúci, vážená Národná rada, tento návrh zákona schválila pôvodne vláda na svojom zasadnutí v septembri minulého roku. Bol následne predložený na rokovanie Národnej rady, ale po prerokovaní vo výboroch som na decembrovej schôdzi Národnej rady pred hlasovaním v druhom čítaní vzal vládny návrh zákona späť podľa § 95 rokovacieho poriadku. V súčasnosti v predloženom vládnom návrhu zákona sú zapracované zmeny, ktoré boli vládou akceptované zo spoločnej správy výborov Národnej rady. Predložený návrh zákona upravuje najmä tieto skutočnosti: 1. V úprave, ktoré medzinárodné zmluvy sa vyhlasujú v Zbierke zákonov, nedochádza k žiadnej zmene. K zmene dochádza ohľadom uverejňovania úplného znenia medzinárodnej zmluvy, ktoré sa bude obligatórne vyhlasovať len pri medzinárodných zmluvách, ktoré majú prednosť pred zákonom (čl. 7 ods. 5 ústavy) a pri ktorých sa pred ratifikáciou vyžaduje súhlas Národnej rady (čl. 7 ods. 4 ústavy). 2. Upravuje sa spôsob odovzdania medzinárodnej zmluvy na uverejnenie v Zbierke zákonov, a to v dôsledku tej skutočnosti, že určitá časť medzinárodných zmlúv má mať prednosť pred zákonom, pričom podľa zmieneného čl. 144 ods. 1 ústavy sú sudcovia pri rozhodovaní viazaní takýmito medzinárodnými zmluvami. 3. Ďalej sa návrhom zákona podrobnejšie upravuje, v akom jazyku sa uverejňuje úplné znenie medzinárodnej zmluvy. 4. Do zákona sa dopĺňa ustanovenie, podľa ktorého budú odo dňa vstupu Slovenskej republiky do Európskych spoločenstiev či únie súčasťou právneho poriadku Slovenskej republiky aj právne akty prijaté Európskou úniou, ktoré sú uverejňované v Úradnom vestníku Európskych spoločenstiev, keďže publikácia v ňom je podmienkou formálnej platnosti právnych aktov Európskych spoločenstiev a únie v členských štátoch. 5. Návrh zákona sa dopĺňa o možnosť uverejňovania rozhodnutí medzinárodných orgánov a medzinárodných organizácií, keďže tieto dosahujú v určitých prípadoch význam medzinárodných zmlúv. 6. Do § 1 zákona sa dopĺňajú ďalšie právne akty, ktorých potreba uverejnenia v Zbierke zákonov vyplýva z ústavy. 7. Návrh zákona tiež upravuje časovú otázku predkladania nariadení vlády, vyhlášok, výnosov a opatrení na uverejnenie v Zbierke zákonov tak, aby mohli byť tieto podzákonné právne predpisy vyhlásené v Zbierke zákonov včas pred nadobudnutím ich účinnosti. Z týchto dôvodov, vážená Národná rada, navrhujem, aby ste prijali tento návrh zákona. Ďakujem. I. Presperín, podpredseda NR SR: Ďakujem pekne, pán minister. Prosím, keby ste zaujali miesto pre navrhovateľov. Slovo má predseda ústavnoprávneho výboru za navrhnutý gestorský výbor pán poslanec Orosz. L. Orosz, poslanec: Ďakujem za slovo, pán podpredseda. Vážený pán minister, vážené kolegyne, kolegovia, vážení hostia, dovoľte mi, aby som v súlade s § 73 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov vystúpil na schôdzi Národnej rady Slovenskej republiky v rámci prvého čítania o vládnom návrhu zákona, ktorým sa mení a dopĺňa zákon Národnej rady Slovenskej republiky č. 1/1993 Z. z. o Zbierke zákonov Slovenskej republiky v znení neskorších predpisov (tlač 1371), ako spravodajca poverený gestorským ústavnoprávnym výborom. Konštatujem, že tento návrh zákona spĺňa z formálnoprávnej stránky všetky náležitosti, ktoré sú uvedené v § 67 a 68 zákona o rokovacom poriadku Národnej rady Slovenskej republiky, ako aj ďalšie náležitosti, ktoré sú určené v legislatívnych pravidlách. O obsahu tohto vládneho návrhu hovoril pán minister Čarnogurský, takže z toho hľadiska nepovažujem za potrebné základné fakty o obsahu tohto zákona opakovať vo svojom vystúpení. Podľa môjho osobného názoru ide o zmeny, ktoré sú žiaduce a je potrebné čo najskôr tieto veci premietnuť do platného textu zákona č. 1/1993 Z. z. Z tohto hľadiska verím, že tento vládny návrh zákona získa vašu podporu. Vychádzajúc z oprávnení, ktoré pre mňa ako spravodajcu výboru vyplývajú z § 73 zákona o rokovacom poriadku Národnej rady Slovenskej republiky, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí tento vládny návrh zákona prerokovať v druhom čítaní. Na základe oprávnení, ktoré vyplývajú z § 74 ods. 1 zákona o rokovacom poriadku Národnej rady a v súlade aj s rozhodnutím predsedu Národnej rady č. 1544 z 25. februára 2002 zároveň odporúčam, aby sa tento návrh zákona pridelil na prerokovanie Ústavnoprávnemu výboru Národnej rady Slovenskej republiky a Zahraničnému výboru Národnej rady Slovenskej republiky. V súlade so spomínaným rozhodnutím predsedu Národnej rady ďalej navrhujem, aby úlohu gestorského výboru plnil Ústavnoprávny výbor Národnej rady Slovenskej republiky. Odporúčam zároveň, aby výbory, ktorým by bol vládny návrh zákona pridelený, ho prerokovali v lehote do 7. mája tohto roku a aby ho gestorský ústavnoprávny výbor prerokoval v lehote do 10. mája 2002. To je všetko z mojej strany, pán podpredseda, môžete otvoriť rozpravu. I. Presperín, podpredseda NR SR: Ďakujem pekne. Ďakujem, pán spravodajca, prosím, aby ste zaujali miesto pre spravodajcov. Otváram všeobecnú rozpravu o tomto bode programu, páni poslanci. Písomne nebol prihlásený nikto. Pýtam sa, kto sa hlási ústne? Nikto. Vyhlasujem rozpravu o tomto bode programu za skončenú. Prerušujem rokovanie o tomto bode programu. Nasledujúcim bodom programu je prvé čítanie o vládnom návrhu zákona o ochrane osobných údajov . Vládny návrh zákona ste dostali ako tlač 1382. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1548. Z poverenia vlády Slovenskej republiky návrh zákona uvedie minister spravodlivosti Slovenskej republiky Ján Čarnogurský. Prosím pána ministra, aby sa ujal slova. J. Čarnogurský, minister spravodlivosti SR: Vážený pán predsedajúci, vážená Národná rada, návrh zákona o ochrane osobných údajov, ktorý vláda predložila na rokovanie Národnej rady, by mal nahradiť súčasne platný zákon č. 52/1998 Z. z. o ochrane osobných údajov v informačných systémoch v znení zákona č. 241/2001 Z. z. Hlavným cieľom nového zákona o ochrane osobných údajov je dosiahnutie úplného súladu so smernicou Európskej únie a rady č. 95/46/EC, ktorá je záväzná pre krajiny Európskej únie. Nový zákon o ochrane osobných údajov zabezpečí aj zosúladenie našej legislatívy s Dohovorom Rady Európy č. 108 o ochrane jednotlivcov pri automatizovanom spracúvaní osobných údajov, ku ktorému Slovenská republika pristúpila. Oproti súčasne platnému zákonu dochádza v návrhu nového zákona k upresneniu pojmov a odstráneniu nejednoznačnosti niektorých ustanovení v prípadoch, ktoré pri praktickej aplikácii zákona počas obdobia dlhšieho ako 3 roky sa ukázali ako nevhodné. Pri výkone nezávislého dozoru nad ochranou osobných údajov dôjde po prijatí nového zákona k zásadným zmenám zriadením nového Úradu na ochranu osobných údajov, čo plne zodpovedá Dohovoru Rady Európy č. 108 a hlavne jeho dodatkového protokolu, ku ktorému Slovensko pristúpilo v novembri minulého roku. Takisto zriadenie samostatného úradu zohľadňuje požiadavky Európskej komisie a jej expertnej misie, ktorá požaduje posilnenie nezávislosti výkonu tohto dozoru. Stanovisko Európskej komisie je uvedené aj v minuloročnej hodnotiacej správe Európskej komisie. Kreovaním nového úradu sa odstráni aj súčasná roztrieštenosť dozoru nad ochranou osobných údajov medzi dva orgány štátnej správy, pretože podľa súčasne platného zákona registráciu vykonáva Štatistický úrad Slovenskej republiky a dozor vykonáva splnomocnenec s Útvarom inšpekcie ochrany osobných údajov a tento útvar je pri Úrade vlády Slovenskej republiky. Požadované posilnenie nezávislosti dozorného orgánu nad ochranou osobných údajov je v návrhu zákona zohľadnené predovšetkým a) v zriadení orgánu štátneho orgánu s celoslovenskou pôsobnosťou, a tým je Úrad na ochranu osobných údajov, b) v spôsobe voľby a odvolávania predsedu tohto úradu, ktorá sa zákonom zveruje Národnej rade, c) v ustanovení zodpovednosti predsedu úradu Národnej rade Slovenskej republiky a d) v zachovaní finančnej nezávislosti úradu tým, že rozpočet v priebehu kalendárneho roku môže znížiť iba Národná rada Slovenskej republiky. Zákon po nadobudnutí účinnosti poskytne fyzickým osobám vyššiu úroveň práv a slobôd v oblasti ochrany osobných údajov. Ďakujem. I. Presperín, podpredseda NR SR: Ďakujem, pán minister. Prosím, aby ste zaujali miesto pre navrhovateľov. Dávam teraz slovo spravodajcovi, ktorého určil navrhnutý gestorský Výbor Národnej rady pre ľudské práva a národnosti, predsedovi tohto výboru poslancovi Lászlóovi Nagyovi. Prosím, pán poslanec.